Valoració  que fa l’Equip Directiu de l’Escola Costa i Llobera, del Pla de Prevenció de Drogodependències impulsat pel Districte de Sarrià- Sant Gervasi, en el seu primer curs de funcionament

Valorem positivament  el desenvolupament del Pla i cadascuna de les activitats realitzades en el seu primer any de funcionament, en els següents termes:

1. El Servei d’Orientació sobre Drogues (SOD) ha liderat amb encert la dinamització del tema en els  tres sectors escolars implicats en el pla (alumnat, famílies i professorat), en col·laboració amb la coordinació del centre.

2. La coordinadora Rosa Suárez ha fet aportacions rellevants en l’anàlisi de les drogodependències en els diferents àmbits de treball on ha estat present, i en l’orientació del procés.

3. Els pares /mares delegats de curs han fet un bon seguiment i dinamització de les reunions de famílies i han tingut una presència activa en les seves pròpies reunions de delegats.

Les famílies han respost a les diverses convocatòries amb una presència percentualment elevada (entre el 50 i el 70% de participació, segons els cursos) . 

En els dos debats de famílies per cicles, a més de l’alta participació hi ha hagut una gran interacció i un interessant debat que ha permès treure conclusions significatives.

La conferència de la Rosa Suárez va obtenir una participació  de prop del 30% dels pares i mares de l’etapa (135 assistents), un percentatge elevat que no és habitual en aquest tipus de convocatòries.

El procediment utilitzat ha modificat positivament l’actuació dels delegats, obtenint-se una superior convicció de la validesa de la feina feta i de la que encara s’ha de realitzar.

4. El professorat, en dues sessions generals i diverses reunions de delegats,  ha debatut sistemàticament els elements de prevenció possibles des de la seva actuació educativa, i ha fet passos endavant respecte de les diverses línies de treball.

El professorat ha arribat a consensuar grans línies d’actuació i ha mostrat un nivell de compromís superior al que s’havia observat en anteriors ocasions en les que s’havia tractat el tema.

La presència de delegats de professorat ha augmentat el grau de compromís específic de membres de l’equip que no pertanyen als òrgans de gestió del centre, i valorem positivament la tasca que han realitzat.

5. La tasca realitzada per l’alumnat ha estat més limitada que en els altres àmbits d’actuació. No obstant, valorem positivament l’actuació dels educadors socials en la sessió de treball a les classes i amb els delegats, així com les actuacions puntuals de prevenció específica realitzades de comú acord amb el servei.

6. A la vista d’aquesta experiència, creiem que en un segon any de funcionament, tal com havíem planificat, es podrà entrar en la necessària concreció de propostes que ens permetin veure actuacions més decidides, en la línia del que ja s’ha iniciat en aquest mateix curs.

7. Creiem que el procés està ben enfocat i que el procediment de treball s’ha mostrat vàlid al llarg d’aquest curs, per la qual cosa tenim una gran expectativa de cara al curs que ve. Estem convençuts que la col·laboració del Servei d’Orientació sobre Drogues (SOD) i la cooridnació del Centre, mitjançant el protagonisme dels delegats i delegades dels diferents sectors, aprofundirà l’eficàcia del Pla, millorant aquells aspectes millorables i fent noves propostes d’actuació

Escola Costa i Llobera

Barcelona, 6 de juliol de 2005

